ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3737/98

υποβολή: Amedeo Amadeo (NI) προς το Συμβούλιο

(11 Δεκεμβρίου 1998)

Θέμα: Κατάργηση των καταστημάτων αφορολόγητων ειδών

Οι οδηγίες του 1992 καθόρισαν, ενόψει αναθεώρησης ολόκληρου του ευρωπαϊκού φορολογικού συστήματος, τον Ιούνιο του 1999 ως προθεσμία για την κατάργηση της πώλησης αφορολόγητων ειδών στην Ένωση. Η απόφαση υπέρ της κατάργησης των καταστημάτων αφορολόγητων ειδών που ελήφθη από τους Υπουργούς Οικονομικών, δεν θα είναι δυνατό να τροποποιηθεί παρά μόνο μέσω μιας ομοφωνίας συμβολικής σημασίας, που είναι δύσκολο να επιτευχθεί στον τομέα αυτό.

Λαμβάνοντας υπόψη το γεγονός ότι ο τομέας αυτός απασχολεί 140.000 άτομα και ότι τα κέρδη που πραγματοποιούνται από τις πωλήσεις αυτές επιτρέπουν σε όλα τα μεγάλα ευρωπαϊκά αεροδρόμια να καλύπτουν μια σειρά δαπάνες, καθώς και τη δυσκολία δημιουργίας θέσεων απασχόλησης.

Μπορεί το Συμβούλιο να ανακοινώσει σε ποια λογική ανταποκρίνεται η απόφαση κατάργησης ενός τομέα τόσο ευμενούς για την κοινοτική απασχόληση;

Σκοπεύει το Συμβούλιο να σταματήσει επειγόντως τις διαδικασίες κατάργησης και να αναλάβει μελέτη για την εξέταση των συνεπειών μιας παρόμοιας κατάργησης και των επιπτώσεών της στη βιομηχανική παραγωγή και την απασχόληση;

Απάντηση

(29 Μαρτίου 1999)

Όσον αφορά την απόφαση του 1991 για τις πωλήσεις αφορολογήτων ειδών για τους ενδοκοινοτικούς ταξιδιώτες, το Ευρωπαϊκό Συμβούλιο της Βιέννης ζήτησε από την Επιτροπή και το Συμβούλιο ECOFIN να εξετάσουν, μέχρι το Μάρτιο του 1999, τα προβλήματα που πιθανόν να ανακύψουν ως προς την απασχόληση και, βάσει προτάσεων της Επιτροπής, να εξετάσουν τους πιθανούς τρόπους αντιμετώπισης των προβλημάτων αυτών, συμπεριλαμβανομένης και μιας δυνατότητας περιορισμένης παράτασης των μεταβατικών ρυθμίσεων.
ΓΡΑΠΤΗ ΕΡΩΤΗΣΗ E-3840/98

υποβολή: Luigi Moretti (NI) προς την Επιτροπή

(22 Δεκεμβρίου 1998)

Θέμα: Εθνικό τυπογραφείο και νομισματοκοπείο του ιταλικού κράτους

Πρόσφατα, πληροφορηθήκαμε ότι ο Επίτροπος Van Miert απηύθυνε επιστολή στον Ιταλό Υπουργό Οικονομικών σε σχέση με το εθνικό τυπογραφείο και νομισματοκοπείο του ιταλικού κράτους, αμφισβητώντας σειρά γεγονότων που αφορούν την εν λόγω αρχή, μεταξύ των οποίων το μονοπώλιο που ασκεί στην προμήθεια χαρτιού της δημόσιας διοίκησης.

Μπορεί η Επιτροπή να είναι πιο σαφής για το θέμα αυτό και να εκθέσει τα γεγονότα που θίγει και τα συμπεράσματα στα οποία κατέληξε ο Επίτροπος Van Miert;

Aπάντηση του κ. Van Miert εξ ονόματος της Επιτροπής

(14 Ιανουαρίου 1999)

Η Επιτροπή άρχισε να ερευνά την ύπαρξη πιθανής κρατικής ενίσχυσης προς την Poligrafico τον Απρίλιο 1997. Οι πληροφορίες που της υπέβαλαν οι ιταλικές αρχές, μετά από αίτησή της, δεν ικανοποίησαν σε αρκετές την Επιτροπή όσον αφορά την απουσία κρατικής ενίσχυσης.

Για το λόγο αυτό, η Επιτροπή αποφάσισε στις 28 Οκτωβρίου 1998 να κινήσει τη διαδικασία βάσει του άρθρου 93, παράγραφος 2 της συνθήκης ΕΚ. Η απόφαση κοινοποιήθηκε στην ιταλική κυβέρνηση με επιστολή της 26ης Νοεμβρίου 1998. Η ιταλική κυβέρνηση πρέπει να υποβάλει τις παρατηρήσεις της και τις πληροφορίες που της ζητήθηκαν εντός ενός μηνός από την παραλαβή της επιστολής.

Η διαδικασία θα επιτρέψει στην Επιτροπή να εκτιμήσει την παρουσία κρατικής ενίσχυσης, και, εφόσον υπάρχει, εάν συμβιβάζεται με την κοινή αγορά, στις αυξήσεις κεφαλαίου υπέρ της Cartiere Miliani di Fabriano, που ελέγχεται από την Poligrafico, και στην σύμβαση που ανατέθηκε στην ίδια την Poligrafico για την αποκλειστική προμήθεια προϊόντων και την αποκλειστική παροχή υπηρεσιών στο κράτος. Η Επιτροπή θα αξιολογήσει στη συνέχεια τα συμπληρωματικά μέτρα ενίσχυσης που πρόκειται να χορηγήσει το κράτος στο πλαίσιο της αναδιάρθρωσης του ομίλου.

Τα μέτρα θα αξιολογηθούν με βάση τους κανόνες περί κρατικών ενισχύσεων της συνθήκης ΕΚ, και ειδικότερα βάσει των κατευθυντήριων γραμμών για τις κρατικές ενισχύσεις διάσωσης και αναδιάρθρωσης προβληματικών επιχειρήσεων.
ΓΡΑΠΤΗ ΕΡΩΤΗΣΗ E-3674/98

υποβολή: Gerhard Hager (NI) προς το Συμβούλιο

(4 Δεκεμβρίου 1998)

Θέμα: Προϋπολογισμός 1999

Με τον τίτλο "Προϋπολογισμός για τον φορολογούμενο" εγκρίθηκε ο προϋπολογισμός σε πρώτη ανάγνωση στο Ευρωπαϊκό Κοινοβούλιο. Καταβλήθηκαν προσπάθειες, να υπάρξουν οικονομίες ιδίως στην πλευρά των δαπανών. Για το ΕΚ αυξήθηκε όμως η θέση του προϋπολογισμού κατά 1,7 % σε σχέση με το προηγούμενο έτος. Αυτό δικαιολογήθηκε μεταξύ άλλων με την αναφορά στις πρόσθετες δαπάνες λόγω των εκλογών για το Ευρωπαϊκό Κοινοβούλιο του επόμενου έτους.

1. Ποια συγκεκριμένα μέτρα αντιλαμβανόμαστε και πόσο υψηλές είναι αυτές οι αυξήσεις συγκεκριμένα;

2. Ποιος θα έχει πρόσβαση σ' αυτές τις πρόσθετες πιστώσεις;

Απάντηση

(29 Μαρτίου 1999)

Ο Αξιότιμος κ. Βουλευτής ερωτά το Συμβούλιο σχετικά με την αύξηση του προϋπολογισμού του Ευρωπαϊκού Κοινοβουλίου για το 1998 και το 1999.

Όμως, στο ψήφισμά του σχετικά με το τμήμα του προϋπολογισμού που αφορά το Ευρωπαϊκό Κοινοβούλιο και έχει καταχωρηθεί στα πρακτικά της συνόδου της 22 Νοεμβρίου 1970, το Συμβούλιο ανέλαβε τη δέσμευση να μην τροποποιήσει την κατάσταση προβλεπομένων δαπανών του Ευρωπαϊκού Κοινοβουλίου, εφόσον δεν αντιβαίνει προς τις κοινοτικές διατάξεις. Κατά συνέπεια, το Ευρωπαϊκό Κοινοβούλιο είναι αποκλειστικά υπεύθυνο για τον προϋπολογισμό του.
ΓΡΑΠΤΗ ΕΡΩΤΗΣΗ E-3395/98

υποβολή: Marco Cellai (NI) προς την Επιτροπή

(17 Νοεμβρίου 1998)

Θέμα: Κλείσιμο επιχείρησης στην περιοχή της Φλωρεντίας

Η εταιρεία CERDEC, που βρίσκεται στο Castello (Φλωρεντία), κοινοποίησε την απόλυση 101 υπαλλήλων επί συνόλου 115. Εξάλλου η επιχείρηση, που παράγει χρώματα για κεραμική και ανάλογα προϊόντα, φαίνεται να προσανατολίζεται σε πλήρες κλείσιμο της εγκατάστασης, προκειμένου να συγκεντρώσει κάθε παραγωγική δραστηριότητά της στην άλλη μονάδα, του Fiorano (Modena).

Η απόφαση αυτή υπήρξε ξαφνική χωρίς καμιά προηγούμενη συνεννόηση με τις συνδικαλιστικές οργανώσεις, ενώ μόλις πριν από μερικούς μήνες ο διευθύνων σύμβουλος είχε προβεί σε καθησυχαστικές δηλώσεις όσον αφορά το εργασιακό μέλλον των εργαζομένων.

Στην πραγματικότητα δεν φαίνεται να υπάρχουν οι δικαιολογίες τεχνολογικού χαρακτήρα, ανταγωνισμού, συνέργιας και αποδοτικότητας των οποίων γίνεται επίκληση στην ανωτέρω απόφαση της εταιρείας CERDEC, γερμανικής ιδιοκτησίας, που είχε παραλάβει μια ιστορική επιχείρηση στον παραγωγικό χώρο της Φλωρεντίας.

Στην πραγματικότητα, όπως συμβαίνει όλο και συχνότερα (βλ. την πολύ πρόσφατη περίπτωση Levis Strauss), η μετεγκατάσταση και η συγκέντρωση των επιχειρήσεων ακολουθούν αποκλειστικά τη λογική του κέρδους, η οποία συχνά είναι αντίθετη με την απαίτηση της αναγκαίας ισορροπίας πληθυσμού και εδάφους, και αποδεικνύεται μακροπρόθεσμα καταστροφική από κοινωνική άποψη.

Ποιά μέτρα σκοπεύει να εγκρίνει η Επιτροπή, προκειμένου η καθαρώς οικονομιστική και χρηματιστική αυτή λογική να μην υπερισχύει του κοινωνικού συμφέροντος, ιδιαίτερα στη συγκεκριμένη περίπτωση;

Απάντηση του κ. Flynn εκ μέρους της Επιτροπής

(23 Δεκεμβρίου 1998)

Η Επιτροπή θεωρεί ότι η πληροφόρηση των εργαζομένων και η διαβούλευση με αυτούς είναι ζωτικής σημασίας κατά τη διαδικασία αναδιάρθρωσης.

Η Επιτροπή δεν διαθέτει περαιτέρω πληροφορίες όσον αφορά τις απολύσεις προσωπικού που ανέφερε το αξιότιμο μέλος του Κοινοβουλίου.

Η οδηγία για τις ομαδικές απολύσεις(1) απαιτεί από τον εργοδότη που προχωρεί σε ομαδικές απολύσεις να αρχίσει εγκαίρως διαβουλεύσεις με τους εκπροσώπους των εργαζομένων προκειμένου να επιτευχθεί μια συμφωνία. Επίσης, η οδηγία για τη θέσπιση μιας ευρωπαϊκής επιτροπής επιχείρησης(2) προβλέπει την πληροφόρηση και τη διαβούλευση σε διεθνικό επίπεδο, όταν μια επιχείρηση ή όμιλος επιχειρήσεων εμπίπτουν στο πεδίο εφαρμογής της οδηγίας αυτής και στην περίπτωση που υφίσταται μια ευρωπαϊκή επιτροπή επιχείρησης, είτε βάσει συμφωνίας είτε κατΌ εφαρμογή των επικουρικών υποχρεώσεων του παραρτήματος.

Προκειμένου να συμπληρωθούν οι κοινοτικοί και εθνικοί κανόνες σχετικά με την πληροφόρηση και τη διαβούλευση των εργαζομένων, να ενισχυθεί η αποτρεπτική επίδρασή τους και να επικεντρωθούν στην πρόληψη των αρνητικών επιδράσεων της εταιρικής αναδιάρθρωσης, η Επιτροπή ενέκρινε πρόσφατα μια πρόταση οδηγίας(3) για τη θέσπιση ενός γενικού πλαισίου για την ενημέρωση των εργαζομένων και τη διαβούλευση με αυτούς μέσα στην Ευρωπαϊκή Κοινότητα.

(1) Οδηγία του Συμβουλίου 98/59/ΕΚ, ΕΕ L 225 της 12.8.1998.

(2) Οδηγία του Συμβουλίου 94/45/ΕΚ, ΕΕ L 254 της 30.9.1994.

(3) COM(98)612 τελ.
ΓΡΑΠΤΗ ΕΡΩΤΗΣΗ E-3701/98

υποβολή: Gerhard Hager (NI) προς την Επιτροπή

(7 Δεκεμβρίου 1998)

Θέμα: Ανεπάρκεια εργατικού δυναμικού στο μέλλον

Κατά την άτυπη συνεδρίαση του Συμβουλίου Υπουργών Δικαιοσύνης και Εσωτερικών στην Βιέννη, η κ. Gradin αναφέρθηκε σε μελέτη σύμφωνα με την οποία "ακόμη και αν η Ένωση έχει σήμερα 18 εκατ. ανέργους, είναι πιθανόν σε 20 χρόνια να αντιμετωπίσει ανεπάρκεια εργατικού δυναμικού".

1. Η επισήμανση της Επιτρόπου αναφέρθηκε ορθώς; Επιβεβαιώνει η Επίτροπος αυτήν την δήλωση;

2. Εάν ναι, μπορεί η Επίτροπος να αναφέρει τον ακριβή τίτλο, τον συγγραφέα και τον τόπο δημοσίευσης της εν λόγω μελέτης;

Απάντηση της κας Gradin εξ ονόματος της Επιτροπής

(25 Ιανουαρίου 1999)

Η Επιτροπή επιβεβαιώνει τη δήλωση που έγινε κατά την άτυπη συνεδρίαση του Συμβουλίου Υπουργών Δικαιοσύνης και Εσωτερικών (Βιέννη, 29-30 Σεπτεμβρίου 1998) σχετικά με τις δημογραφικές τάσεις στην Ένωση και τις υποψήφιες προς προσχώρηση χώρες τα επόμενα 15-20 χρόνια. Η δήλωση βασίζεται στην "Δημογραφική έκθεση"(1) μελέτη που διεξήγαγε η Επιτροπή η οποία δημοσιεύθηκε το 1998(2).

Η μελέτη επικεντρώνεται στον αντίκτυπο των δημογραφικών τάσεων στην Κοινότητα και στις αγορές εργασίας των υποψηφίων χωρών. Δείχνει ότι βάσει της ανάλυσης των προηγούμενων και των τρεχουσών δημογραφικών τάσεων είναι πολύ πιθανό ότι σε 15-20 χρόνια το ποσοστό δημογραφικής ανάπτυξης της Κοινότητας θα μειωθεί σημαντικά και, πάνω απΌ όλα, ότι θα μειωθεί ο καλούμενος ενεργός πληθυσμός (μεταξύ 24 και 64 χρονών) ιδίως το χρονικό διάστημα από το 2005 έως το 2015. Η μείωση αυτή του ενεργού πληθυσμού θα βοηθήσει να εξισορροπηθεί η παρούσα ανισορροπία μεταξύ της ζήτησης και της προσφοράς εργασίας.

Η Επιτροπή στέλνει την εν λόγω μελέτη κατευθείαν στο Αξιότιμο Μέλος του Κοινοβουλίου και στην γραμματεία του Κοινοβουλίου.

(1) COM(97)361 τελικό.

(2) ISDN-92-8280873-4.
ΓΡΑΠΤΗ ΕΡΩΤΗΣΗ E-3649/98

υποβολή: Amedeo Amadeo (NI) προς την Επιτροπή

(3 Δεκεμβρίου 1998)

Θέμα: Ομάδα Συντονισμού για την Καταπολέμηση των Περιπτώσεων Απάτης (UCLAF)

Σύμφωνα με διάφορα δημοσιεύματα του Τύπου, όλο και πληθαίνουν οι εταιρίες διαμεσολάβησης που έχουν σχηματισθεί από υπαλλήλους των Ευρωπαϊκών Κοινοτήτων με σκοπό να τη διεκδίκηση κοινοτικών συμβάσεων μέσω διαγωνισμών.

Υπό το φως των πληροφοριών που μιλούν για σκάνδαλα και απάτες στις έδρες των κοινοτικών θεσμικών πργάνων, θα μπορούσε η Επιτροπή να εξηγήσει γιατί η UCLAF, όργανο επιφορτισμένο με την καταπολέμηση της απάτης, παρενέβη με τόση καθυστέρηση; Μετά από τις αποκαλύψεις του Claude Perry προς λουξεμβουργιανό δικαστήριο στο περιθώριο του σκανδάλου ECHO, θα μπορούσε η Επιτροπή να συντάξει και να δώσει στη δημοσιότητα λεπτομερή μελέτη για τις εταιρίες που συνάπτουν συμβάσεις με την Επιτροπή, όπου θα εμφαίνονται, για κάθε εταιρία, οι δραστηριότητες, οι ιδιοκτήτες της, και οι συμβάσεις που της έχουν ανατεθεί;

Κοινή απάντηση

του κας Gradin εξ ονόματος της Επιτροπής

στις γραπτές ερωτήσεις E-3647/98 και E-3649/98

(25 Ιανουαρίου 1999)

Η Επιτροπή κρίνει ότι έχει ήδη διασαφηνίσει την θέση της σχετικά με τους ισχυρισμούς που αναφέρει το Αξιότιμο Μέλος του Κοινοβουλίου. Η Επιτροπή έδωσε κατευθείαν στο Κοινοβούλιο πληροφορίες. Συγκεκριμένα, η εσωτερική αναφορά της Επιτροπής για την υπόθεση Echo διαβιβάστηκε στο Κοινοβούλιο. Επιπλέον, η Επιτροπή έδωσε ενημέρωση τύπου.

Η Επιτροπή επιθυμεί να υπογραμμίσει ότι το ορθό συνολικό ποσό των τεσσάρων συμβάσεων για τις οποίες έχει κινηθεί δικαστική ανάκριση ανερχόταν σε 2.421.080 ECU.

Επιπλέον δεν είναι σωστό να θεωρήσει κανείς ότι η Uclaf ενήργησε καθυστερημένα. Η Επιτροπή τονίζει ότι η ανάκριση που διεξήχθη από την δική της Task Force για τον συντονισμό της καταπολέμησης της απάτης οδήγησε στο συμπέρασμα ότι ήταν απαραίτητο να παραπεμφθεί η υπόθεση στις δικαστικές αρχές του Λουξεμβούργου. Αυτό έγινε στις 10 Ιουλίου 1998, ταυτόχρονα με την ολοκλήρωση της έκθεσης σχετικά με τον επιτόπου έλεγχο που διεξήχθη στην κυρίως εμπλεκόμενη εταιρεία.

Η Επιτροπή θα τονίσει επιπλέον ότι διεξάγει ανακρίσεις για την προστασία των οικονομικών συμφερόντων της Κοινότητας όταν υπάρχουν επαρκείς αμφιβολίες. Στο πλαίσιο αυτό, η Επιτροπή εξέδωσε στις 14 Ιουλίου 1998 απόφαση σχετικά με τις ανακρίσεις που θα διεξαχθούν από την Task Force Συντονισμός για την καταπολέμηση της απάτης. Επιπλέον, λεπτομερείς κανόνες της εφαρμογής θεσπίστηκαν στις 9 Δεκεμβρίου 1998. Τα κείμενα αυτά περιλαμβάνουν διατάξεις σχετικά με τον τρόπο κατά τον οποίο διαβιβάζονται οι πληροφορίες στην επιτροπή ελέγχου του προϋπολογισμού του Κοινοβουλίου και ταυτόχρονα σεβασμό του απορρήτου των ανακρίσεων και των δικαιωμάτων των φυσικών και νομικών προσώπων.

Όσον αφορά την ενδεχόμενη αναθεώρηση των εταιρειών με τις οποίες συνεργάζεται η Επιτροπή, η Επιτροπή παραπέμπει το Αξιότιμο Μέλος του Κοινοβουλίου στην απάντησή της στην γραπτή ερώτηση E-3230/98 της κας Mόller(1).

(1) βλέπε σελίδα 60.
ΓΡΑΠΤΗ ΕΡΩΤΗΣΗ E-3505/98

υποβολή: Amedeo Amadeo (NI) προς την Επιτροπή

(25 Νοεμβρίου 1998)

Θέμα: Προστασία των εφευρέσεων διαμέσου του υποδείγματος χρησιμότητας

Σε σχέση με τη "Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την προσέγγιση των καθεστώτων νομικής προστασίας των εφευρέσεων με υπόδειγμα χρησιμότητας" (COM(97)691 τελ. - 97/0356 (COD)(1) και λαμβάνοντας υπόψη την περιορισμένη εμβέλεια του ορισμού του υποδείγματος χρησιμότητας περί του οποίου κάνει λόγο το άρθρο 1, θα μπορούσε η Επιτροπή να ενεργήσει ώστε, σε περίπτωση που θα διατηρηθεί η διατύπωση του εν λόγω άρθρου, να περιληφθούν στον ορισμό αμέσως οι έννοιες της "εφευρετικής δραστηριότητας" και των νέων εφευρέσεων "που μπορούν να τύχουν βιομηχανικών εφαρμογών" δεδομένου ότι αυτές είναι οι λειτουργικές έννοιες, όπως το αναγνωρίζει η Επιτροπή στο άρθρο 3 της πρότασης;

Απάντηση του κ. Monti εξ ονόματος της Επιτροπής

(14 Ιανουαρίου 1999)

Η πρόταση οδηγίας του Κοινοβουλίου και του Συμβουλίου σχετικά με την προσέγγιση των καθεστώτων νομικής προστασίας των εφευρέσεων με υπόδειγμα χρησιμότητας, που υποβλήθηκε από την Επιτροπή στις 12 Δεκεμβρίου 1997, εξετάζεται επί του παρόντος από τις υπηρεσίες του Συμβουλίου και του Κοινοβουλίου στο πλαίσιο της διαδικασίας συναπόφασης.

Οι ανησυχίες που εξέφρασε ο αξιότιμος βουλευτής σχετικά με τις έννοιες της εφευρετικής δραστηριότητας και των νέων εφευρέσεων που μπορούν να τύχουν βιομηχανικών εφαρμογών αφορούν, πράγματι, σημαντικά σημεία της πρότασης οδηγίας.

Ωστόσο, δεδομένου ότι το Κοινοβούλιο δεν έχει ακόμη ολοκληρώσει την εξέταση της πρότασης οδηγίας, η Επιτροπή θεωρεί ότι σε αυτό το στάδιο η τοποθέτησή της όσον αφορά τις ανησυχίες που εξέφρασε ο αξιότιμος βουλευτής θα ήταν πρόωρη. Συνεπώς, η Επιτροπή τον καλεί να υποβάλει τις ενδεχόμενες προτάσεις του στο πλαίσιο της συζήτησης που πραγματοποιείται στις υπηρεσίες του Κοινοβουλίου.

(1) ΕΕ C 36 της 3.2.1998, σελ. 13.
ΓΡΑΠΤΗ ΕΡΩΤΗΣΗ E-3558/98

υποβολή: Amedeo Amadeo (NI) προς την Επιτροπή

(1 Δεκεμβρίου 1998)

Θέμα: Μεταλλαξιγόνα

Βάσει της οδηγίας 67/548/ΕΟΚ(1) του Συμβουλίου που αφορά την προσέγγιση των νομοθετικών, κανονιστικών και διοικητικών διατάξεων περί ταξινόμησης, συσκευασίας και επισήμανσης των επικινδύνων ουσιών, τα μεταλλαξιγόνα ταξινομούνται σε τρεις κατηγορίες.

Επιβεβαιώνοντας ότι μόνον οι κατηγορίες 1 και 2 αφορούν την παρούσα τροποποίηση, υπενθυμίζουμε ότι η κατηγορία 1 αφορά μόνο τις ουσίες των οποίων τα μεταλλαξιγόνα αποτελέσματα στον άνθρωπο έχουν άμεσα αποδειχθεί και γνωρίζουμε την εξαιρετική δυσκολία που παρουσιάζουν αυτού του τύπου οι δοκιμές στην πρακτική. Για τον λόγο αυτό, οι ουσίες της κατηγορίας 2 έχουν τεράστια πρακτική σημασία. Πρόκειται για ουσίες από τις οποίες είναι δυνατόν να επισημανθούν κληρονομικές γενετικές βλάβες στη βάση των καταλλήλων μελετών σε ζώα και άλλων σχετικών πληροφοριών.

Ερωτάται η Επιτροπή εάν, για προληπτικούς λόγους, αυτά τα είδη μεταλλαξιγόνων θεωρούνται καρκινογόνα βάσει της παρούσας οδηγίας.

Απάντηση του κ. Flynn εξ ονόματος της Επιτροπής

(25 Φεβρουαρίου 1999)

Στο πλαίσιο του προγράμματος "Η Ευρώπη κατά του καρκίνου" ξεκίνησε σχέδιο δράσης με βάση τις αποφάσεις του Συμβουλίου 90/238/Ευρατόμ, ΕΚΑΧ, ΕΟΚ(2) και 93/362/ΕΟΚ(3) προκειμένου να δοθεί προσοχή σε ουσίες και παρασκευάσματα που θεωρούνται καρκινογόνα. Ύστερα από την έκδοση της οδηγίας 94/60/ΕΚ(4) για τη 14η τροποποίηση της οδηγίας 76/769/ΕΟΚ περί περιορισμών κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων(5), ζητείται από την Επιτροπή να προτείνει οδηγίες που απαγορεύουν τη χρήση από τους καταναλωτές ουσιών που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή, κατηγορίες 1 ή 2. Οι προτάσεις της Επιτροπής θα λαμβάνουν υπόψη τους κινδύνους και τα πλεονεκτήματα των ουσιών καθώς και τις νομοθετικές διατάξεις της Κοινότητας σχετικά με την ανάλυση του κινδύνου.

Έως σήμερα έχει απαγορευθεί η χρήση από τους καταναλωτές περίπου 850 ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή, κατηγορίες 1 ή 2.

Συμπληρωματικά με αυτές τις πληροφορίες, όσον αφορά τους κινδύνους που συνδέονται με την έκθεση σε καρκινογόνους παράγοντες κατά την εργασία, η Επιτροπή διαβεβαιώνει τον κ. βουλευτή ότι οι παρατηρήσεις του έχουν ήδη ληφθεί υπόψη στην τροποποιημένη πρόταση της οδηγίας του Συμβουλίου(6) η οποία τροποποιεί για δεύτερη φορά την οδηγία 90/394/ΕΟΚ σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία, που εγκρίθηκε στις 12 Νοεμβρίου 1998 από την Επιτροπή ύστερα από γνωμοδότηση του Κοινοβουλίου.

(1) ΕΕ L 196 της 16.8.1967, σελ. 1.

(2) ΕΕ L 137 της 30.5.1990.

(3) ΕΕ L 150 της 22.6.1993.

(4) ΕΕ L 365 της 31.12.1994.

(5) ΕΕ L 262 της 27.9.1976.

(6) ΕΕ C 392 της 16.12.1998.
ΓΡΑΠΤΗ ΕΡΩΤΗΣΗ E-2846/98

υποβολή: Roberta Angelilli (NI) προς την Επιτροπή

(28 Σεπτεμβρίου 1998)

Θέμα: Βιομηχανία γάλακτος Ρώμης: νέα στοιχεία

Σχετικά με προηγούμενες ερωτήσεις που υπεβλήθησαν επί του θέματος της βιομηχανίας γάλακτος Ρώμης, Ε-3408/97(1), Ε-0547/98(2), Ε-1511/98(3) και σχετικά με την τελευταία απάντηση που εδόθη από τον κ. Fischler στις 10 Ιουνίου 1998 στην ερώτηση Ε-1511/98, η Επιτροπή επεσήμαινε ότι είχε κινήσει τη διαδικασία του άρθρου 93, παρ. 2 της Συνθήκης ΕΕ, προκειμένου να διαπιστωθεί η ύπαρξη και η συμβατότητα με την ίδια τη Συνθήκη ορισμένων ενισχύσεων που έχουν, ως φαίνεται, χορηγηθεί στη βιομηχανία γάλακτος Ρώμης στο πλαίσιο της διαδικασίας ιδιωτικοποίησης.

Ερωτάται σχετικώς η Επιτροπή ως προς την έκβαση της διαδικασίας αυτής.

Απάντηση του κ. Fischler εξ ονόματος της Επιτροπής

(21 Οκτωβρίου 1998)

Η Επιτροπή πληροφορεί το Αξιότιμο Μέλος του Κοινοβουλίου ότι στο στάδιο αυτό, αναλύει τις παρατηρήσεις που έλαβε στο πλαίσιο της ανοικτής διαδικασίας βάσει του άρθρου 93 παράγραφος 2 της Συνθήκης ΕΚ. Μετά την ανάλυση αυτή, θα λάβει την τελική απόφαση για τις εν λόγω ενισχύσεις, σύμφωνα με την προαναφερθείσα διαδικασία.

(1) ΕΕ C 158 της 25.5.1998, σελ. 103.

(2) ΕΕ C 310 της 9.10.1998, σελ. 84.

(3) ΕΕ C 13 της 18.1.1999, σελ. 39.
ΓΡΑΠΤΗ ΕΡΩΤΗΣΗ E-3699/98

υποβολή: Gerhard Hager (NI) προς το Συμβούλιο

(4 Δεκεμβρίου 1998)

Θέμα: Μελέτες σχετικά με μεταβατικές περιόδους

Στο πλαίσιο των προπαρασκευαστικών εργασιών για την Σύνοδο Κορυφής του Pörtschach ο Αυστριακός Καγκελάριος αναφέρθηκε σε μία μελέτη που είχε ανατεθεί σε ερευνητικά ιδρύματα, σε συμφωνία με τους αρχηγούς κυβερνήσεων των υποψηφίων χωρών, σχετικά με τα δεδομένα που απαιτούνται για τον υπολογισμό των μεταβατικών περιόδων.

1. Γνωρίζει το Συμβούλιο αυτό το γεγονός;

2. Διαθέτει το Συμβούλιο πληροφορίες σχετικά με το εάν και σε ποιά ιδρύματα έχουν ανατεθεί αυτές οι μελέτες;

3. Προκηρύχθηκαν ή θα προκηρυχθούν διαγωνισμοί σε επίπεδο Ένωσης για την διεξαγωγή αυτών των μελετών ή πρόκειται για μία καθαρά αυστριακή πρωτοβουλία;

4. Συμμετέχει το Συμβούλιο σε αυτές τις μελέτες με το υλικό που διαθέτει;

Απάντηση

(29 Μαρτίου 1999)

Το Συμβούλιο δεν γνωρίζει τη μελέτη στην οποία αναφέρεται ο αξιότιμος Ευρωβουλευτής σχετικά με τα δεδομένα που απαιτούνται για τον υπολογισμό των μεταβατικών περιόδων.

Η γενική θέση της Ευρωπαϊκής Ένωσης είναι ότι η προσχώρηση προϋποθέτει την πλήρη αποδοχή του κεκτημένου της Ένωσης. Η προσχώρηση στην Ένωση συνεπάγεται τη συνολική αποδοχή των υφιστάμενων και δυνητικών δικαιωμάτων και υποχρεώσεων του συστήματος της Ένωσης και του θεσμικού της πλαισίου που αποκαλούνται το κεκτημένο της Ένωσης. Η αποδοχή των δικαιωμάτων και υποχρεώσεων αυτών μπορεί να οδηγήσει κατέξαίρεση στη λήψη τέτοιων μεταβατικών μέτρων που καθορίζονται κατά τη διαπραγμάτευση της προσχώρησης. Με τη λογική αυτή, μεταβατικά μέτρα δύνανται να παραχωρούνται μόνο κατέξαίρεση, είναι περιορισμένα από άποψη χρόνου και πεδίου εφαρμογής και θα πρέπει να συνοδεύονται από χρονοδιάγραμμα το οποίο περιλαμβάνει σαφώς καθορισμένα στάδια για την εφαρμογή του κεκτημένου.

Οι Διακυβερνητικές Διασκέψεις προσχώρησης είναι αρμόδιες να διαπραγματευθούν την σκοπιμότητα ενδεχόμενων μεταβατικών μέτρων, τους όρους και τη διάρκειά τους. Υπενθυμίζεται ότι, στα πλαίσια των Διασκέψεων αυτών, η κοινή θέση της Ένωσης θεσπίζεται από το Συμβούλιο.
ΓΡΑΠΤΗ ΕΡΩΤΗΣΗ E-3560/98

υποβολή: Klaus Lukas (NI) προς την Επιτροπή

(1 Δεκεμβρίου 1998)

Θέμα: Ευρωπαϊκό Ίδρυμα για την Εκπαίδευση και εξαφάνιση πιστώσεων της ΕΕ

Ο υπογράφων βουλευτής πληροφορήθηκε ότι πιστώσεις του Ευρωπαϊκού Ιδρύματος για την Εκπαίδευση "εξαφανίστηκαν" μετά την πτώχευση πολωνο-γαλλικού σχολείου μέσης εκπαίδευσης στο Πόζναν. Σύμφωνα με τις πληροφορίες, φαίνεται ότι η καταβολή επιδοτήσεων συνεχίστηκε και μετά την πτώχευση.

Ο υπογράφων βουλευτής απευθύνει στην Επιτροπή τα εξής ερωτήματα:

- Είναι σε θέση η Επιτροπή να δώσει στοιχεία για την τύχη 2 περίπου εκατομμυρίων ECU που χορηγήθηκαν από το Ευρωπαϊκό Ίδρυμα για την Εκπαίδευση, το οποίο ελέγχεται από την ίδια, σε ένα πολωνο-γαλλικό γυμνάσιο του Πόζναν που κήρυξε πτώχευση;

- Γιατί χορηγήθηκαν περαιτέρω πιστώσεις και μετά την πτώχευση του εν λόγω σχολείου;

- Σε ποιο ύψος ανέρχονται αυτές οι πιστώσεις;

- Έχουν καταβληθεί προσπάθειες για να ανακτηθούν τα χρήματα;

- Αν ναι, ήταν επιτυχείς;

- Αν όχι, για ποιό λόγο απέτυχαν;

Απάντηση της κ. Cresson εξ ονόματος της Επιτροπής

(18 Ιανουαρίου 1999)

Η Επιτροπή εφιστά την προσοχή του κ.βουλευτή στο γεγονός ότι δεν διαπιστώθηκε καμία εξαφάνιση κεφαλαίων στο πλαίσιο της πτώχευσης της γαλλοπολωνικής σχολής, στην οποία αναφέρεται.

Η εν λόγω σχολή, με την ιδιότητα του συνδέσμου γάλλων και πολωνών εταίρων που είναι επιλέξιμοι για επιχορήγηση στο πλαίσιο του προγράμματος Tempus-Phare, παρουσίασε μεταξύ του 1994 και του 1996, τέσσερα κοινά ευρωπαϊκά σχέδια, τα οποία χρηματοδοτήθηκαν βάσει των ετήσιων διαδικασιών και σύμφωνα με τα κριτήρια επιλογής που προβλέπονται στο πλαίσιο του εν λόγω προγράμματος. Το συνολικό ποσό που χορηγήθηκε ήταν 1,5 εκ. [fmxeuro]. Τα τέσσερα προαναφερθέντα σχέδια τέθηκαν σε λειτουργία σύμφωνα με τον προβλεπόμενο κύκλο ανάπτυξης, έως ότου η διάλυση του συνδέσμου προκάλεσε την πτώχευση της σχολής, η οποία τέθηκε σε εκκαθάριση στις 30 Σεπτεμβρίου 1996.

Η Επιτροπή ασκώντας τα προνόμια ελέγχου της, έλαβε γνώση αυτής της κατάστασης στις 3 Ιανουαρίου 1997. Ξεκίνησε μια διαδικασία είσπραξης των απαιτήσεων, ύστερα από επαλήθευση μεταξύ των εταίρων του συνδέσμου, λαμβάνοντας υπόψη τις οικονομικές αναλύσεις που αφορούν την εκτέλεση των σχεδίων και με βάση τις συμπληρωματικές πληροφορίες που έδωσε το Ευρωπαϊκό Ίδρυμα για την Επαγγελματική Κατάρτιση σε συνεννόηση με τον πολωνό εκκαθαριστή.

Η Επιτροπή εισπράττει αυτή τη στιγμή ένα ποσό 471 000 [fmxeuro] επί των ποσών που είχαν ήδη καταβληθεί αλλά δεν είχαν ακόμα χρησιμοποιηθεί καθώς και ένα ποσό 143 000 [fmxeuro], το οποίο είχε διαχωρίσει ο πολωνός εκκαθαριστής ως πληρωμές που πραγματοποιήθηκαν το Σεπτέμβριο και το Δεκέμβριο 1996, ύστερα από την ημερομηνία πτώχευσης και προτού η Επιτροπή λάβει γνώση των γεγονότων. Εξάλλου θα μεταφερθούν στην Επιτροπή τα έσοδα του πλειοδοτικού διαγωνισμού για το υλικό που είχε μεταφερθεί στη γαλλοπολωνική σχολή, στο πλαίσιο της λειτουργίας των σχεδίων που έχουν προαναφερθεί.

Άρα στο πλαίσιο αυτής της διαδικασίας εκκαθάρισης, δεν υπήρξε εξαφάνιση κεφαλαίων και η Επιτροπή υπεράσπισε κατά τον καλύτερο δυνατό τρόπο τα κοινοτικά συμφέροντα, λαμβάνοντας όλα τα απαραίτητα μέτρα μόλις πληροφορήθηκε τα γεγονότα.